b'\n_START_ARTICLE_\nVranica\n_START_PARAGRAPH_\nVr\xc3\xa1nica (latinsko lien, gr\xc5\xa1ko spl\xc4\x93n) je limfati\xc4\x8dni organ v zgornjem levem delu trebu\xc5\xa1ne votline, zgrajen iz bele in rde\xc4\x8de pulpe, v katerem se skladi\xc5\xa1\xc4\x8dijo in razkrajajo rde\xc4\x8de krvni\xc4\x8dke (eritrociti) ter se razmno\xc5\xbeujejo limfociti. Le\xc5\xbei v levem subdiafragmalnem prostoru (pod trebu\xc5\xa1no prepono) v vi\xc5\xa1ini od IX. do XI. rebra, med \xc5\xbeelodcem in steno prsnega ko\xc5\xa1a. Po obliki spominja na kavno zrno. Je temno rjave barve. Dolga je 12 cm, \xc5\xa1iroka 8 cm in debela 3\xe2\x80\x934 cm. V povpre\xc4\x8dju tehta 170 gramov.\n_START_SECTION_\nZgradba\n_START_PARAGRAPH_\nPri zdravem odraslem meri v dol\xc5\xbeino okoli 7 do 14 cm ter tehta 150 do 200 g. Je vijoli\xc4\x8daste barve in le\xc5\xbei v levem zgornjem kvadrantu trebuha._NEWLINE_Zgrajena je iz ve\xc4\x8d lo\xc4\x8denih, a anatomsko povezanih sestavnih delov. Bela pulpa vsebuje germinativne centre, v katerih so spravljeni limfociti, plazmatke in makrofagi. Najdemo jih okrog centralne arterije. Rde\xc4\x8da pulpa (tudi vrani\xc4\x8dna me\xc4\x8da) predstavlja ve\xc4\x8dino organa. V njej so Billrothovi endotelijski povezki, ki segajo interdigitalno med vrani\xc4\x8dne sinusoide. V rde\xc4\x8di pulpi so mnoge majhne arterije. Glavna vloga rde\xc4\x8de puple je filtriranje antigenov, mikroorganizmom in po\xc5\xa1kodovanih ali starih rde\xc4\x8dih krvni\xc4\x8dk iz krvi.\n_START_SECTION_\nVloga vranice v organizmu\n_START_PARAGRAPH_\nVranica je pomembna pri fagocitozi in razgradnji starih in po\xc5\xa1kodovanih krvnih celic s pomo\xc4\x8djo makrofagov. _NEWLINE_Pri otrocih do petega meseca nose\xc4\x8dnosti je vranica bistven krvotvorni organ, kjer poteka nastajanje novih rde\xc4\x8dih krvni\xc4\x8dk. V primeru obolelega kostnega mozga lahko vranica prevzame vlogo pomembnega krvotvornega organa tudi pri odraslih ljudeh. _NEWLINE_Ljudje, katerih vranica ni ve\xc4\x8d funkcionalna ali ki so brez nje (asplenija), imajo oslabljeno odpornost zlasti proti bakterijam s kapsulami.'